Bobby in hospitaal opgeneemBobby van Jaarsveld. Foto: Instagram via Bobby van Jaarsveld Die gewilde sanger en The Voice-beoordelaar, Bobby van Jaarsveld, is Woensdag in die hospitaal opgeneem vir ŉ operasie. Ingrid Engelbrecht, M-Net woordvoerder, het aan Maroela Media bevestig dat Bobby ŉ geringe operasie moet ondergaan. “Die operasie is glad nie ernstig nie, maar ek kan bevestig dat hy opgeneem is vir ŉ operasie aan sy stembande. Die operasie is om skade aan sy stembande te herstel,” het sy gesê. Bobby het Woensdagoggend ŉ foto op Twitter gedeel met die byskrif: “Gereed vir my operasie. My vrou gaan nie my sy verlaat nie. Oor drie weke is ons weer hier om ons derde kind te ontmoet.” Engelbrecht sê die sanger, wat onlangs ŉ Engelse liedjie en musiekvideo uitgereik het, het al ŉ geruime tyd ŉ vokale rusperiode. “Hy het geen vertonings gehad die afgelope tyd nie, omdat hy sy stembande moes laat rus.” Sy sê dit sal egter nie sy rol op The Voice beïnvloed nie, aangesien die blinde oudisies vooraf opgeneem is. “The Voice sal van April vanjaar lewendig opgeneem word vir die optredes ná die blinde oudisies.” Engelbrecht sê Bobby sal na verwagting nog vandeesweek uit die hospitaal ontslaan word. Intussen het Ronél Brink, Bobby bestuurder en ma, aan Maroela Media bevestig dat hy in die hospitaal opgeneem is. “Ek wag egter eers vir Bobby om kommentaar te lewer en te besluit oor die saak voordat ek verder kommentaar lewer.”